b'\n_START_ARTICLE_\nDanijel Halas\n_START_SECTION_\n\xc5\xbdivljenjepis\n_START_PARAGRAPH_\nRojen je bil v \xc4\x8cren\xc5\xa1ovcih o\xc4\x8detu Martinu in materi Katarini. O\xc4\x8detova dru\xc5\xbeina je mad\xc5\xbearskega rodu. Osnovno \xc5\xa1olo je obiskoval v doma\xc4\x8dem kraju, gimnazijo pa v Murski Soboti in dve leti v Ljubljani. Bogoslovje je obiskoval v Mariboru in bil leta 1933 posve\xc4\x8den v duhovnika. Po novi ma\xc5\xa1i je bil imenovan za kaplana v Ljutomeru. S 1. januarjem 1934 je bil imenovan za kaplana v Lendavi, kjer je ostal do leta 1938. Istega leta ga je \xc5\xa1kof Toma\xc5\xbei\xc4\x8d imenoval za kaplana v Veliki Polani, kjer je naslednje leto postal \xc5\xbeupnik. V Veliki Polani je ostal do smrti._NEWLINE_Leta 1941 so Prekmurje okupirali Mad\xc5\xbeari in Halasa zaprli za osem mesecev. Po izpustitvi se je vrnil na staro mesto. 16. marca 1945 so ga, na poti iz Lendave proti Veliki Polani, v Hotizi zajeli neznanci, ga mu\xc4\x8dili in ubili, njegovo truplo pa vrgli v Muro. \xc4\x8cez tri dni je mlinar Ludvik Kocet na\xc5\xa1el njegovo truplo. Pokopali so ga 21. marca v Veliki Polani, zaradi izredno velikega \xc5\xa1tevila ljudi je moral iti pogrebni sprevod po dalj\xc5\xa1i poti na pokopali\xc5\xa1\xc4\x8de. Pridigo na pogrebu je imel njegov prijatelj Ivan Koren. \xc5\xbde na pogrebu je bil na enem izmed vencev prero\xc5\xa1ki napis iz temnorde\xc4\x8dega papirja: "Slava mu\xc4\x8deniku". Za njegovo smrt je bil domnevno soodgovoren pisatelj Mi\xc5\xa1ko Kranjec._NEWLINE_Leta 2002 se je za\xc4\x8del \xc5\xa1kofijski postopek za ugotovitev mu\xc4\x8deni\xc5\xa1tva Danijela Halasa._NEWLINE_O njegovem \xc5\xbeivljenju je Lojze Kozar ml. spisal romana Najlep\xc5\xa1i klas (2005)  in Mu\xc4\x8denec ob Muri (2008).'